2011.gada 5.oktobrī Rīkojums Nr. 509

Rīgā (prot. Nr. 57 10.§)

**Par telpu Ezermalas ielā 24/26, Rīgā, nodošanu bezatlīdzības lietošanā biedrībai "Latvijas Mazpulki"**

1. Saskaņā ar likuma "Par valsts un pašvaldību finanšu līdzekļu un mantas izšķērdēšanas novēršanu" 5.panta otrās daļas 2.1 punktu un piekto daļu, lai turpinātu savu darbību pilsoniskas sabiedrības attīstīšanā un bērnu un jauniešu izglītības atbalstīšanā, Finanšu ministrijai nodot biedrībai "Latvijas Mazpulki" (reģistrācijas Nr.40008002762, juridiskā adrese – Ezermalas iela 24/26, Rīga) bezatlīdzības lietošanā telpas 122 m2 platībā valsts nekustamā īpašuma Ezermalas ielā 24/26, Rīgā (nekustamā īpašuma kadastra Nr. 0100 084 2091), sastāvā esošajā būvē (būves kadastra apzīmējums 0100 084 0040 004):

1.1. pirmā stāva telpu grupā 001 – telpu Nr.6 ar kopējo platību 7 m2, telpu Nr.7 ar kopējo platību 19,2 m2, telpu Nr.8 ar kopējo platību 11,7 m2, telpu Nr.15 ar kopējo platību 12,8 m2, telpu Nr.20 ar kopējo platību 24,8 m2 un telpas Nr.32 daļu 36,5 m2 platībā, kas izvietota starp telpām Nr.20 un Nr.34;

1.2. otrā stāva telpu grupā 002 – neizbūvēto telpu daļu 10 m2 platībā.

2. Būves ar kadastra apzīmējumu 0100 084 0040 004 Ezermalas ielā 24/26, Rīgā, bilances vērtība uz 2011.gada 31.martu ir 28804,02 lati.

3. Šā rīkojuma 1.punktā minētās telpas tiek nodotas bezatlīdzības lietošanā, lai nodrošinātu biedrības "Latvijas Mazpulki" biroja darbību, kā arī jauniešu seminārus un mazpulcēnu nodarbības.

4. Valsts akciju sabiedrībai "Valsts nekustamie īpašumi" noslēgt līgumu par šā rīkojuma 1.punktā minēto telpu nodošanu bezatlīdzības lietošanā (turpmāk – līgums).

5. Īpašums tiek nodots bezatlīdzības lietošanā ar līguma parakstīšanas dienu līdz dienai, kamēr biedrībai "Latvijas Mazpulki" ir sabiedriskā labuma organizācijas statuss, bet ne ilgāk par 10 gadiem.

6. Valsts akciju sabiedrībai "Valsts nekustamie īpašumi" līgumā iekļaut šādus nosacījumus:

6.1. biedrībai "Latvijas Mazpulki" par saviem līdzekļiem jānodrošina šā rīkojuma 1.punktā minēto telpu apsaimniekošana un uzturēšana, kā arī proporcionāli šā rīkojuma 1.punktā minēto telpu platībai jāveic komunālie maksājumi, nekustamā īpašuma nodokļa maksājumi, jāsedz nekustamā īpašuma apdrošināšanas izdevumi un koplietošanas telpu uzturēšanas izdevumi;

6.2. biedrība "Latvijas Mazpulki" šā rīkojuma 1.punktā minētās telpas nodod valstij atpakaļ un līgums tiek izbeigts pirms noteiktā termiņa, ja biedrībai "Latvijas Mazpulki" tiek anulēts sabiedriskā labuma organizācijas statuss;

6.3. valsts akciju sabiedrībai "Valsts nekustamie īpašumi" ir tiesības, rakstiski informējot biedrību "Latvijas Mazpulki" vismaz 30 dienas iepriekš, vienpusēji atkāpties no līguma, ja:

6.3.1. bezatlīdzības lietošanā nodotās telpas netiek izmantotas atbilstoši nodošanas mērķim;

6.3.2. vairāk nekā mēnesi netiek pildīti šajā punktā minētie pienākumi;

6.3.3. telpu lietotāja darbības dēļ tiek bojātas bezatlīdzības lietošanā nodotās telpas;

6.3.4. telpas tiek nodotas apakšnomā;

6.3.5. līguma nepildīšana ir ļaunprātīga un tas dod telpu īpašniekam pamatu uzskatīt, ka viņš nevar paļauties uz saistību pildīšanu nākotnē.

Ministru prezidents V.Dombrovskis

Finanšu ministra vietā –

ekonomikas ministrs A.Kampars